ธปท.แจงแบงก์50บ.ใหม่ทำไมไร้ตราราชวงศ์
ธปท.แจงธนบัตรฉบับ50บาทใหม่เน้นเรื่องราวพระมหากษัตริย์ไทยในอดีต และได้รับพระบรมราชานุญาตแล้ว
4 มี.ค. 2555

ธปท.แจงธนบัตรฉบับ50บาทใหม่เน้นเรื่องราวพระมหากษัตริย์ไทยในอดีต และได้รับพระบรมราชานุญาตแล้วธนาคารแห่งประเทศไทย (ธปท.) ออกประกาศชี้แจงกรณี ธนบัตรชนิดราคา 50 บาทแบบใหม่ ไม่มีตราราชวงศ์ ว่า ธนบัตรรุ่นนี้ จะเน้นเรื่องราวเกี่ยวกับพระมหากษัตริย์ไทยในอดีต ตั้งแต่สมัยกรุงสุโขทัย กรุงศรีอยุธยา กรุงธนบุรี และกรุงรัตนโกสินทร์ ประกอบกับพระมหากษัตริย์ไทยในอดีตบางพระองค์ จึงไม่ได้เชิญตราราชวงศ์พิมพ์บนด้านหน้าธนบัตร



ธปท.แจงแบงก์50บ.ใหม่ทำไมไร้ตราราชวงศ์
นอกจากนี้ การออกธนบัตรแบบใหม่ทุกครั้ง จะต้องมีหนังสือถึงสำนักราชเลขาธิการพระราชวัง เพื่อนำความกราบบังคมทูลพระกรุณา ขอพระราชทานพระบรมราชานุญาต เชิญพระบรมฉายาทิสลักษณ์ และตราราชวงศ์ รวมทั้งภาพพระราชกรณียกิจต่างๆ ลงพิมพ์ในธนบัตร เมื่อได้รับพระราชทานพระบรมราชานุญาตแล้ว จึงประกาศใช้ในราชกิจจานุเบกษา
ทั้งนี้ องค์ประกอบสำคัญในการออกแบบธนบัตรที่ต้องคงไว้ คือ พระบรมฉายาทิสลักษณ์พระบาทสมเด็จพระเจ้าอยู่หัว ซึ่งพิมพ์เป็นภาพประธานด้านหน้า และพระครุฑพ่าห์ซึ่งเป็นตราแผ่นดิน และใช้เป็นสัญลักษณ์แทนองค์พระมหากษัตริย์.